Până la sfârşitul lunii aprilie, vreme de aproximativ 5 săptămâni, rămâne de actualitate evoluţia preţului cărnii de miel pe piaţa românească. Dacă în această perioadă premergătoare Paştelui catolic, sărbătorit în majoritatea ţărilor din Vestul Europei, vânzarea mieilor româneşti a fost aproape de zero, oierii îşi pun mari speranţe în exportul de miei către ţările din lumea arabă. Aşa cum scriam cu puţin timp în urmă, preţul mieilor de Paştele ortodox va fi influenţat de cererea de ovine spre Orientul Mijlociu, în perioada următoare.
Probabil în dorinţa de a da speranţe românilor că vor putea avea pe mesele de Paşte carne de miel, Florin Barbu, invocat de publicaţia Agroinfo, spunea că mieii se vor vinde la un preț corect și decent. Cât costă kilogramul de miel în viu?
Ministrul agriculturii Florin Barbu susţine că, de sărbătorile pascale, fermierii vor vinde carnea de miel la un "preţ decent", care să le acopere cheltuielile şi să le aducă "un mic profit". România exportă între cinci şi şase milioane de oi pe an, în special în ţările arabe. "Suntem o forţă în sectorul ovin", a declarat ministrul la aceeași televiziune.
"Nu pot să dau un preţ estimat, pentru că vreau să fie o piaţă corectă a vânzării cărnii de miel în perioada sărbătorilor pascale. Din discuţiile pe care le-am avut cu fermierii, mi-au spus foarte clar că vor avea un preţ decent astfel încât să poată să-şi scoată cheltuielile şi, bineînţeles, să aibă şi un mic profit, pentru că toată lumea munceşte pentru acest lucru", a spus Florin Barbu, citat de adevărul.ro
Ministrul Agriculturii a precizat că, anul trecut, kilogramul de carne de miel "a fost undeva la 25 de lei". Întrebat dacă anul asta va fi mai mult, ministrul Agriculturii a răspuns: "Eu nu cred că va fi. Eu sunt sigur că fermierii români vor vinde la preţul corect".
"Nu pot să influenţez piaţa. Dacă în calitatea mea de ministru dau un preţ, sigur că voi influenţa piaţa. Nu vreau să fac acest lucru. Sunt sigur că fermierii vor avea un preţ corect pentru români la carnea de miel", a adăugat Florin Barbu.
Ministrul Agriculturii a mai fost întrebat câte oi mai exportăm în ţările arabe. "Suntem net exportatori de carne de ovină. 17% din consumul din UE este asigurat de către ovinele din România. Exportăm între cinci şi şase milioane de capete pe an. Suntem o forţă în sectorul ovin. În ţările arabe, 90% din import se face din România", a explicat Barbu.
CITEȘTE ȘI: